**Γεώργιος Π. Χρούσος**

Ο Γεώργιος Χρούσος είναι Ομότιμος Καθηγητής Παιδιατρικής και Ενδοκρινολογίας του ΕΚΠΑ, Διευθυντής του Τομέα Ενδοκρινολογίας και Μεταβολισμού στο Ιδρυμα Ιατροβιολογικών Ερευνών της Ακαδημίας Αθηνών. Από το 2010 κατέχει την Εδρα της UNESCO στην Εφηβική Υγεία και Ιατρική (***UNESCO Chair on Adolescent Health Care)*** τού ίδιου Πανεπιστημίου και απο το 2017 διευθύνει το Ερευνητικό Πανεπιστημιακό Ινστιτούτο Υγείας Μητέρας Παιδιού και Ιατρικής Ακριβείας, ΕΚΠΑ. Η έρευνα του κ. Χρούσου έχει επικεντρωθεί στις προσαρμογές των οργανισμών σε εξωγενείς ή ενδογενείς καταστάσεις που αποτελούν ίσως το πιό κεντρικό χαρακτηριστικό της ζωής. Εχει επι μακρόν μελετήσει το Σύστημα του Στρες και τα γλυκοκορτικοειδή, τις τελικές ορμόνες του υποθαλαμικού-υποφυσιακού-επινεφριδιακού άξονα, που είναι ακρογωνιαία συστατικά αυτής της διαδικασίας, δεδομένου τών ρόλων τους σε συμπεριφορικές και φυσικές/ενεργειακές προσαρμογές στο στρες. Ο κ. Χρούσος έχει αναγνωρισθεί παγκοσμίως για την έρευνά του στο μοριακό σύστημα μετάδοσης του σήματος των γλυκοκορτικοειδών στο κύτταρο, στις νόσους του άξονα των επινεφριδίων και στους φυσιολογικούς και μοριακούς μηχανισμούς του στρες. Εχει συνεισφέρει σημαντικά στη βιοϊατρική βιβλιογραφία και η προσφορά του έχει ανοίξει νέους ορίζοντες σε ένα φάσμα χρόνιων πολύπλοκων διαταραχών του ανθρώπου, όπως η κατάθλιψη, το μεταβολικό σύνδρομο, οι αυτοάνοσες και αλλεργικές παθήσεις, οι διαταραχές της διατροφής, οι διαταραχές του ύπνου και τα ψυχοσωματικά νοσήματα. Έχει συγγράψει πάνω από 800 πρωτότυπες επιστημονικές εργασίες και το έργο του έχει αναφερθεί διεθνώς σε πάνω από 137,000 επιστημονικές δημοσιεύσεις με δείκτη Hirsch >182, μια αδιάψευστη μαρτυρία της σημασίας και επιρροής της έρευνάς του (Google Scholar, Οκτώβριος 2018).